
PROGRAM 


ČETVRTAK, 18. rujna 1997. godine 


19.00 sati 


19.45 sati 


Otvaranje izložbe “O. E. Fermendžin od Vinga do Našica" u 
Zavičajnom muzeju grada Našica, Pejačevićev trg 5 


Svečani program u Domu kulture Našice u organizaciji Ogranka 
Matice hrvatske Našice 


PETAK, 19. rujna 1997. godine - prije podne 
Gradska vijećnica Našice, Pejačevićev trg 7 


8.30 sati 
8.45 sati 


9.15 sati 


9,30 sati 
9.45 sati 


10.00 sati 


10.15 sati 


10.30 sati 
10.45 sati 
11.00 sati 


11.15 sati 


Otvaranje skupa 


Pasa 


Pozdravna riječ 


Predsjedništvo: gvardijan Franjo Jurinec, prof.dr.sc. Julijo 
Martinčić i Silvija Lučevnjak, prof. 


Vicko Kapitanović: Katolička crkva u banskoj Hrvatskoj od 
Austrijskog konkordata do I. Katoličkog kongresa 1900. u Zagrebu 


Filip Potrebica: Slavonija pod nagodbenim sustavom (1868-1918) 


Pero Aračić: Pastirski pobodi biskupa Josipa Jurja Strossmayera u 
Dakovačkoj i Srijemskoj biskupiji 


Jure Krišto: Katolički liberalizam biskupa _J. Strossmayera 
ODMOR 


Marijan Tjinkul: Vinga - rodni kraj o. E. Fermendžina 
Ivan Damiš: Fermendžinov životni put 


Josip Waller: Našice u vrijeme Kršnjavog i Fermendžina 


RASPRAVA 


PETAK, 19. rujna 1997. godine - poslije podne 
Gradska vijećnica Našice, Pejačevićev trg 7 


15.00 sati 


15.15 sati 


15.30 sati 


15.45 sati 


16.00 sati 
16.15 sati 


16.30 sati 


16.45 sati 


17.00 sati 


19.00 sati 


Predsjedništvo: Marija Pepelko, prof., pater Vatroslav Frkin i 
doc.dr.sc. Dubravka Hackenberger 


F. Emanuel Hoško: Fermendžinova uloga u vodstvu Franjevačkog 
reda za boravka u Rimu 


Nikola Vukoja: Fermendžin i novi franjevački zakonik, tzv. Leonove 
Konstitucije 


Franjo Šanjek: Fermendžinovi izvori o beterodoksnom kršćanstvu 
na brvalskim prostorima 


Marko Karamatić: Bosna Srebrena između dvaju Fermendžinovih 
kanonskih poboda 


Ante Sekulić: Euzebije Fermendžin i Podunavlje 
Bazilije Pandžić: Fra Euzebije Fermendžin i “Annales minorum" 
Luke Waddinga 


ODMOR 


RASPRAVA 


Predstavljanje knjige EUZEBIJE FERMENDŽIN CRKVENI 
UPRAVNIK I POVJESNIK autora fra dr. sc. Franje Emanuela Hoška 


Knjigu će predstaviti prof. dr.sc. Filip Potrebica i prof.dr.sc. Stanislav 
Marijanović. 
Svetu misu u crkvi Sv. Antuna Padovanskog predvoditi će provinci- 


jal o. Lucije Jagec, a predavanje “Našice u Fermendžinovo doba" 
održati će prof. dr. sc. Bonaventura Duda. 


SUBOTA, 20. rujna 1997. godine 
Gradska vijećnica Našice, Pejačevićev trg 7 


8.30 sati 


8.45 sati 
9.00 sati 
9.15 sati 


9,30 sati 
9.45 sati 
10.00 sati 
10.15 sati 


10.30 sati 


10.45 sati 


11.00 sati 
11.15 sati 


Predsjedništvo: dr. sc. Franjo Emanuel Hoško, prof. dr. sc. Filip 
Potrebica i prof. dr. Stanislav Marijanović. 


Josip Barbarić: Fermendžinovi objavljeni povijesni izvori, posebice 
izvori za brvatsku povijest 

Ivan Golub: Euzebije Fermendžin o Jurju Križaniću 

Nikola N. Kekić: Fermendžinovi listovi o Rafaelu Levakoviću 


Andrija Šuljak: Fermendžinovi izvori za povijest 17. i 18. stoljeće 
Đakovačke ili Bosanske i Srijemske biskupije 


ODMOR 
Petar Strčić: Ostavština E. Fermendžina u Arbivu HAZU 
Vatroslav Frkin: “Acta Croatiae" 


Stanislav Marijanović: Fermendžinova “Građa za životopis 
Katančićev" 


Mirjana Repanić-Braun: Barokno slikarstvo u Franjevačkom 
samostanu i crkvi sv. Antuna Padovanskog u Našicama 


Ivan Balta: Fermendžinovi prilozi o diplomatskim nastojanjima 
Aleksandra Komulovića među Slavenima krajem XVI. stoljeća 


RASPRAVA 
ZAVRŠNA RIJEČ 


Zavičajni muzej grada Našica 
IZLOŽBA 
O. E. FERMENDŽIN OD VINGA DO NAŠICA 


Mr. sc. Josib Waller 


Izložba daje pregled aktivnosti o. E. Fermendžina od trenutka kada se počeo ba- 
viti znanstvenim radom s kratkim osvrtom na mladost. 


Prezime o. E. Fermendžina prvi puta se pojavljuje u Anales Minorum, str. 20. i 25. 
Dva značajna stručna rada objavljena za njegova života: Acta Bulgariae (Zgb. 1887) i 
Acta Bosnae (1892) pribavile su mu i članstvo u HAZU. Acta Bosnae sadrže dosta 
podataka o Našicama i to objašnjava zašto je svoje dane pred kraj života želio provesti 
u Našicama. Dosta članaka o. E. Fermendžina objavljeno je u časopisu “STARINE". 


Djelo Acta Croatia, neobjavljeno zbog prerane smrti i danas je u rukopisu. Sve što 
je vezano uz to neobjavljeno djelo čini cjelinu. 


Poslije smrti o. E. Fermendžina, provincijal o. Vendelin Vošnjak poklonio je 
rukopis HAZU. Kada su sređeni rukopisi (sredila ih je prof. dr. sc. Mirjana Gross) 
pokazalo se koliku vrijednost predstavljaju za povijest Hrvatske. Sačuvana je i kore- 
spondencija tog vremena. 


Iznenadna smrt 0. E. Fermendžina 1897.g. najprije je zabilježena u samostanskoj 
kronici, a zatim su nekrologe napisali TAMAS IVAN i TADEJ SMIČIKLAS. 


Kada su stručnjaci počeli istraživati ostavštinu o. E. Fermendžina otkrivena je nje- 
gova korespondencija, povijesni zapisi koji su se temeljili na arhivskoj građi. 


Uslijedili su stručni članci o. E. Fermendžinu, posebno u Viencu, a iza toga i 
posebne studije. O o. E. Fermendžinu pisali su: o. Srečko Majstorović, Ivan Damiš i 
najnovija monografija o. Emanuela Hoška. 


SAŽECI 


KATOLIČKA CRKVA U BANSKOJ HRVATSKOJ 
OD AUSTRIJSKOGA KONKORDATA DO I. KATOLIČKOG 
KONGRESA 1900. U ZAGREBU 


Dr. sc. Vicko Kapitanović, 
21000 Makarska, Franjevački put 1 


Osnivanjem hrvatsko-slavonske crkvene pokrajine (bulom “Ubi primum placuit", 
11. prosinca 1852.) Katolička crkva u banskoj Hrvatskoj izvukla se ispod ugarskoga 
utjecaja i našla, velikim dijelom, na okupu. Sklapanjem konkordata između Austrije i 
Sv. Stolice (1855.) Crkva se oslobodila jozefinističkih ograničenja kojima ju je država 
sputavala. Svećenstvo je, prožeto narodnim duhom, nastavilo rad na religioznom 
području, nešto življe, ali uhodanim tokom, sudjelujući u kulturnom i socijalnom ži- 
votu. To je utjecalo i na misaoni sklad stanovništva općenito, tako da do 70-ih godi- 
na u Hrvatskoj izrazitije klijaju religiozno nadahnute težnje za političkom slobodom 
(Kvaternik) i slobodom savjesti nego građanski protucrkveno obojeni liberalizam. 


Rasprave na 1. vatikanskom saboru praćene su u Hrvatskoj s posebnom pažnjom, 
naročito zbog stavova biskupa iz sjeverne Hrvatske koji su pripadali saborskoj ma- 
njini, koja je na saboru doživjela poraz. Proglašenje dogme o papinoj nezabludivosti, 
kad naučava ex cattedra, dalo je izliku Austriji da jednostrano otkaže konkordat. 
Poslije donošenja liberalnih zakona 1874., kojima su Crkvi nametnuta ograničenja, i 
u Hrvatskoj se povela borba za pučko školstvo. Pri osnivanju Sveučilišta u Zagrebu 
nije međutim bilo poteškoća za uvrštenje bogoslovnog fakulteta u Sveučilište. Time 
je i znanost u Hrvatskoj sve više iz okrilja svećenstva prelazila u laičke krugove. 


Uz bolesne i zapuštene Crkva se u drugoj polovici XIX. stoljeća počela skrbiti i za 
radništvo, najprije za obrtničke naučnike okupljene od 1855. u “Katoličko djetićko 
društvo", a zatim, nakon pojačane industrijalizacije, potkraj stoljeća, pokušala je i sus- 
tavno rješavati radničko pitanje na kršćanskim načelima. 


Razlike u načelima kojima su se vodili dovele su u drugoj polovici devedesetih 
godina do žestokoga sukoba protucrkveno usmjerenih liberala i Crkve, u kojem su se 
naizmjenično optuživali zbog klerikalizma i antiklerikalizma. Sukob je utjecao na 
organiziranje 1. katoličkog kongresa u Zagrebu jubilarne 1900. godine, koji je bio 
značajan iskorak u organiziranju Crkve, pa čak i društvenoga i gospodarskog života 
hrvatskoga naroda. 

SLAVONIJA POD NAGODBENIM SUSTAVOM (1868.-1918.) 


Prof.dr.sc. Filip Potrebica, 
Filozofski fakultet, 10000 Zagreb, Ivana Lučića 3 


Austro-ugarskom nagodbom i njenom dopunom Hrvatsko-ugarskom nagodbom 
(1868.g.) bili su utvrđeni osnovni okviri u kojima se kretao čitav društveni, gospo- 
darski i politički razvitak hrvatskih zemalja - pa tako i Slavonije. 


U Slavoniji od 1868. do 1918. konstituira se razvijeno građanstvo. Dolazi do 
promjene u ekonomsko-socijalnoj strukturi. Javljaju se elementi industrijskoga razvo- 
ja, što će znatno utjecati na promet (izgradnja željeznica) i prerađivačku privredu, 
Domaće je poduzetništvo pretežno izvan gradskih središta. 


U nagodbeno doba nastavlja se modernizacija što dovodi do širenja Slavonije na 
područje bivše Vojne krajine. To je rezultiralo stvaranjem novih županija i definira- 
njem vanjskih granica Hrvatske i Slavonije, što je ujedno značilo i međunarodno priz- 
nanje. To se poglavito odnosi na granicu s Kneževinom Srbijom. Time je završen pro- 
ces unutarnjega preustrojstva županija. 


Hrvatskoj je priznata zakonodavna i upravna djelatnost na svom području kao i 
izvršna vlast u njenim unutrašnjim poslovima, školstvu i bogoštovlju. Gospodarski 
razvoj utječe na politiku izgradnje i poslovanja, strukturu stanovništva, društveni i 
politički život, na odnose između gradova i županija. Dominantan je utjecaj stranih 
faktora koji usporavaju i otežavaju afirmaciju domaćega građanstva i domaćega 
poduzetništva i usmjeravaju razvoj Slavonije prema svojim interesima. Tek potkraj 
XIX. i početkom XX. st., u doba relativnoga prosperiteta, dolazi do dovršavanja 
procesa konstituiranja građanskoga društva i kapitalističke privrede na razini s kojim 
je ovo područje ušlo u sastav nove države 1918. godine. 


12 


PASTIRSKI POHODI BISKUPA JOSIPA JURJA STROSSMAYERA U 
ĐAKOVAČKOJ I SRIJEMSKOJ BISKUPIJI 


Dr.sc. Pero Aračić, Teološki fakultet, 
31400 Dakovo, Strossmayerov trg 4 


U 55 godina biskupske službe, kao i ukupnom životu i djelovanju biskupa Josipa 
Jurja Strossmayera, postoje toliko raznolika područja o kojima je vodio brigu i u njima 
sudjelovao, tako da su neki stavljali u sumnju njegovo specifično djelovanje kao 
biskupa, predvodnika i pastira jedne biskupije. Moj rad istražuje činjenice njegovih 
kanonskih vizitacija i pastirskih pohoda pojedinim župama Đakovačke i Srijemske 
biskupije. Osim brojčanih podataka o pohodima proučavaju se osvrti samoga 
Strossmayera na te pohode. Isto tako istražujemo kako ih vidi i doživljava Mihovil 
Pavlinović, koji je nekoliko puta biskupa pratio na pastirskim pohodima. 
Proučavamo i druge osvrte na Strossmayerove kanonske pohode. Ujedno treba 
spomenuti i činjenicu da je biskup Josip Juraj Strossmayer za svoga biskupovanja 
imao 6 pomoćnih biskupa, kojima je povjeravao dio svojih obveza, odnosno da sve 
biskupske dužnosti nije morao obavljati isključivo sam. Rad želi pokazati ima li mjes- 
ta prigovorima o mogućem zapostavljanju biskupske službe i to upravo kroz prizmu 
kanonskih i pastoralnih pohoda, koji su tada iziskivali i duže vrijeme, zbog načina 
putovanja, a time i veći napor. 

KATOLIČKI LIBERALIZAM BISKUPA J.J. STROSSMAYERA 


Dr. sc. Jure Krišto, Hrvatski institut za povijest, : 
10000 Zagreb, Opatička 10 


Odjek europskoga katoličkog liberalizma 19. stoljeća u Hrvata nije dostatno 
istražen te ni stajališta biskupa Strossmayera nisu posve poznata. Svrha je ovog pre- 
davanja i članka osvjetljavanje utjecaja europskoga liberalizma među katoličkim mis- 
liocima u Hrvatskoj Strossmayerova vremena, napose na intelektualno oblikovanje 
Đakovačkoga biskupa. 

VINGA - RODNI KRAJ O. E. FERMENDŽINA 


Marian Tincul, 
1715 Lupac-53 Rumunjska 


U sredini “Rumunjskoga Banata" na sredini ceste Temisvar - Arad nalazi se selo 
Vinga, koje se formiralo godine 1741. od oko 120 bugarskih obitelji. Ti Bugari - 
“pavlićeni" (palćani) su bježali iz Ciprovca već godine 1688. Oni su pošli ispred 
Turaka sa svojim franjevcima koji su bili iz Bosne Srebrene (znači franjevci su bili 
hrvatske narodnosti). Nastanjujući se tu oni su osnovali veliki franjevački samostan, a 
godine 1892. sagradili su ogromnu crkvu (katedralu) koja je poslije Marije Radne 
druga po veličini u cijeloj bivšoj Čanadskoj biskupiji. 

Nakon 130 godina od osnutka sela stanovništvo je demografski toliko naraslo da 
je dostiglo već oko 5000 stanovnika. 


Krajem XIX. stoljeća ovdje su se nastanili i Mađari, a nakon I. i II. svjetskoga rata 
počeli su se preseljavati i Rumunji. 


Ovi Bugari iz Banata su svi veoma vjerni i pobožni i to katolici. U toj sredini se je 
rodio i otac E. Fermendžin. I do današnjih dana ima nekoliko obitelji s istim imenom, 
a o njemu ću više anegdota dati na simpoziju, o kojima ljudi pričaju i još se govori. 

FERMENDŽINOV ŽIVOTNI PUT 


Dr. sc. Ivan Damiš, 
10020 Zagreb, Siget, Brodograditeljska aleja 2 


Osoba i djelo Euzebija Fermendžina poznati su ne samo našoj, nego i europskoj 
javnosti. Teško, naime, da ćemo naići na enciklopediju iz 20. stoljeća, kojega europ- 
skog naroda, gdje se ne bilježi ime franjevca, povjesničara Euzebija Fermendžina, 
podrijetlom Bugara. To njegovo spominjanje opravdano je s više naslova. Kao fra- 
njevac bio je značajan crkveni upravnik u franjevačkom redu u drugoj polovici 19. 
stoljeća. Nadalje, koliko je poznato, sve svoje sile, uz crkveno-upravničke dužnosti, 
upotrijebio je za proučavanje arhiva, vrednovanje pronađenih dokumenata i njihovo 
objavljivanje. Bio je službeni ljetopisac franjevačkog reda, ali se kao takav nije 
ograničio samo na objavljivanje dokumenata za povijest svog reda, već je osobitu 
pažnju posvetio izvorima za povijest bugarskoga i hrvatskog naroda. U današnje vri- 
jeme revaloriziranja suodnosa Katoličke crkve i kulture u državi Hrvatskoj time dobi- 
va posebnu aktualnost. 


Euzebije Fermendžin, krsnim-civilnim imenom Martin, rođen je 21.rujna 1845. u 
Vingi u Banatu, koloniji Bugara, doseljenih ovamo u prvoj pol. 18. st. Roditelji su mu 
bili Luka i Agata r. Malkin. Osnovnu izobrazbu primio je u rodnoj Vingi, gdje je 
zapažen od fra Kaje Agjića, provincijala i kulturnog djelatnika, s kojim će kasnije biti 
povezan prijateljskim i kulturnim vezama. Fermendžin je nastavio školovanje u Baču 
(Bačka), gdje je 10. rujna 1862. stupio u franjevački red, učlanivši se u Provinciju sv. 
Ivana Kapistrana, čiji su se samostani rasprostirali po Hrvatskoj, Ugarskoj i Austriji. 
Filozofsku i teološku izobrazbu Fermendžin je stekao u Duna-Foldvaru (Madžarska), 
Vukovaru, Baji i Beču. Već kao student teologije u Beču, privatno je polazio slušati 
predavanja poznatoga povjesničara Maxa Budingera na bečkom Sveučilištu. Fra 
Euzebije je za svećenika zaređen 21. rujna 1868. u Beču. Potom je u svojoj re- 
dovničkoj zajednici vršio sljedeće dužnosti: predavač filozofskih i teoloških znanosti 
(Ilok, 1860./70.; Vukovar, 1870./71.-1874./1875.; Baja 1879./80.-1880./81.); vršitelj 
pastoralnih dužnosti (Lipova kod Mohača (tijekom 1876.; vjeroučitelj u rodnoj Vingi 
(1878./79.); poglavar samostana u Baji (1880./1882.). 


Dana 23. rujna 1882. započinje vršiti službu generalnoga definitora u Rimu (do 
1889.). Fermendžinovo ispunjavanje obveze generalnoga definitora (član Vrhovnoga 
upravnog vijeća franjevačkog reda u Rimu) očitovalo se u kanonskim pohodima fra- 
njevačkim provincijama (čak 12 puta), te posebice u udjelu u skupnom radu komisi- 
ja, koje su konačno oblikovale dva franjevačka zakonika, tkz. “Alojzijeve konstituci- 
je" (1890.) i tkz. “Leonove konstitucije" (1895.) 

U Rimu je ujedno od 1882. godine pa sve do smrti bio ljetopisac Franjevačkoga 
reda i nastavljač izdavanja djela “Annales Minorum" Luke Waddinga (1588.-1657.). 
Fermendžin je dovršio i objavio 25. svezak “Annales Minorum" (1886.), a posthumno 
je objavljen 20. svezak “Annales Minorum" (1889.), kojega je Fermendžin preradio i 
priredio za tisak. Ujedno je priredio, bolje reći prikupio, veliki broj isprava za sveske 
26. i 27. “Annales Minorum", koji su izdani poslije njegove smrti. 


U sklopu Fermendžinova crkveno-upravničkog rada u Rimu treba spomenuti i 
njegov udio u pitanju popunjavanja biskupskih stolica u Zagrebu, Križevcima, 
Beogradu, Crnoj Gori i Albaniji. 


Fra Euzebije je još od studentskih dana prijateljevao s Tadijom Smičiklasom, 
Franjom Markovićem i Francom Mikloušićem. Kasnije je održavao i prijateljske i 
znanstvene kontakte i s Franjom Račkim, Ivanom Kukuljevićem Sakcinskim, a njegov 
je rad bio uvažavan i od biskupa J.J. Strossmayera i Ivana Antunovića. Posebice treba 
podvući, da je bio uvažavan i od kardinala Mariana Rampolle, državnoga tajnika u 
Vatikanu; a bio je u kulturno-znanstvenim vezama sa slavistima Bogoslavom Šulekom 
i Pavlom Josefom Šafarikom. 


Uživajući tako poštovanje poznatih hrvatskih i stranih znanstvenika i veliko- 
crkvenih dostojanstvenika, Fermendžin se osobito dobro snalazi u krugu ljudi oku- 
pljenih oko JAZU-HAZU (čiji je od 1890.g. odnosno 1891. i sam postao dopisnim 
članom). Tako Fermendžin u izdanju JAZU-HAZU izdaje “Acta Bulgariae" (1887.) i 
“Acta Bosnae" (1892.) te svoje radove u publikacijama kao što su “Starine JAZU". 


Mnoštvo rukopisnih zapisa, osobito neizdano djelo “Acta Croatiae", kao i ru- 
kopisi pohranjeni u hrvatskim, bugarskim i mađarskim arhivima, govore nam i svje- 
doče da Fermendžin nije bio tek puki nabrajatelj prošlih događaja, već je prije svega 
bio marljivi istraživač, koji je znao pronaći i pronađeni povijesni dokument procije- 
niti te ga objaviti, zadovoljavajući pri tome metodološke kriterije povijesnoga 
znanstvenog rada. 

NAŠICE U VRIJEME KRŠNJAVOG I FERMENDŽINA 


Mr. sc. Josib Waller, Zavičajni muzej grada Našica, 
34400 Našice, Pejačevićev trg 4 


Poslije revolucije 1848.g. Našice se naglo razvijaju, gospodarski, društveno i kul- 
turno. Otvaraju se trgovine, razvija se obrt, osnivaju se društva. Veliku ulogu u tim 
promjenama imaju franjevački samostan sv. Antuna Padovanskog, ugledni građani 
(trgovci, obrtnici i službenici kod grofa Pejačevića) i obitelj Pejačević, koja se nalazi 
na čelu pojedinih društava u Našicama. 


Obitelj Pejačević daje dva hrvatska bana (Ladislav i Teodor Pejačević). U dvorcu 
obitelji Pejačević živi i naša prva skladateljica Dora Pejačević. Dvorac je mjesto gdje 
se pruža gostoprimstvo mnogim uglednim gostima političkoga i vjerskog života. U 
svim društvenim akcijama građana sponzori su članovi obitelji Pejačević. 


Društvenoj sredini nedostaju više škole za školovanje djece i zato se podnosi 
zahtjev za otvaranje građanske škole. Prosvjetni radnici koji dolaze u Našice unose 
nove sadržaje u društvenom i kulturnom životu Našica. 


Franjevački samostan sv. Antuna Padovanskog također je centar mnogih 
društvenih aktivnosti, posebno u organiziranju manifestacija vjerskoga sadržaja. U 
samostanu borave i pojedine ličnosti koje će odigrati značajnu ulogu u kulturnom živ- 
otu Hrvatske. Otvaranjem rabinata i izgradnjom sinagoge u Našicama se organizira 
još jedno vjersko središte. 


Pred Prvi svjetski rat Našice mijenjaju svoj izgled stvaranjem središnjega trga sa 
zgradama javnoga značaja (banke, vatrogasno spremište, Hrvatska čitaonica). 


Nakon Prvoga svjetskog rata mijenjaju se društveni odnosi. Iz javnog političkog 
života povlači se obitelj Pejačević, ali je i dalje uključena u društveni život Našica. 


Osnivaju se nova društva, obnavlja se rad i postojećih društava. Samostan i dalje 
ostaje sjedište župe i nosilac vjerskoga, ali, i društvenog života Našica. 


Cjelokupan društveni život funkcionirao je i bio u usponu sve do 1929. godine. 

FERMENDŽINOVA ULOGA U VODSTVU FRANJEVAČKOGA 
REDA ZA BORAVKA U RIMU 


. Dr. sc. Franjo Emanuel Hoško, 
10020 Zagreb, Siget, Brodograditeljska aleja 2 


Potkraj 1881. Fermendžina je na prijedlog vrhovnoga starješine franjevačkoga 
reda Bernerdina dal Vago imenovao papa Leon XIII. članom vrhovne uprave istoga 
reda. U Rim je došao sljedeće godine i ondje proboravio ostatak života: do 1889. bio 
je u spomenutoj upravnoj službi, a do smrti je obavljao dužnost arhivara reda i izda- 
vača franjevačke povjesnice “Annales minorum" koju je u 17. stoljeću bio započeo 
Luka Wadding. 


Od samoga početka obavljanja službe u Rimu Fermendžin s njom povezuje 
kanonske pohode pojedinim franjevačkim provincijama, napose u onima koje su u 
njegovoj nadležnosti, jer je u Rimu predstavljao tzv. opservantske provincije na 
području Austro-Ugarske. U tim je pohodima promicao obnovljeno franjevačko 
zakonodavstvo i sustavno tražio način kako će se franjevci na području Habsburške 
Monarhije osloboditi shvaćanja o svom životu iz vremena jozefinističkoga cezaropa- 
pizma. Potkraj svoje upravne službe bio je član komisije koja je pripravljala opći fra- 
njevački izborni sabor 1889. godine i istodobno predložila nevelik broj preinaka u 
franjevačkom zakoniku, tzv. Generalnim konstitucijama, koje su bile na snazi od 
1882. u Redu. Ostavši i nadalje u Rimu, redigirao je tekst novoga zakonika, tzv. 
Alojzijevih konstitucija. Opća skupština reda ga je 1895. izabrala za rad na novim 
Generalnim konstitucijama, tzv. Leonovima, koje je malo poslije njegove smrti potvr- 
dio papa Leon XIII. 


U svojim kanonskim pohodima, koje je obavljao i poslije 1889. godine, kao i u 
radu na sveopćim franjevačkim zakonicima, trudio se Fermendžin srednjeeuropske 
franjevce osloboditi baštine jozefinizma i zaštititi od utjecaja liberalizma. Istodobno je 
promicao ujedinjenje reda na temelju novoga zakonika u koji je nastojao ugraditi 
shvaćanje franjevačkoga života koje neće trpjeti od onovremene monastičke 
isključivosti već će poštovati baštinu apostolskoga služenja kao jamstvo franjevačke 
stoljetne vitalnosti i nužnu sastavnicu franjevačkoga poslanja u Crkvi. 

FERMENDŽIN I NOVI FRANJEVAČKI ZAKONIK, 
TZV. LEONOVE KONSTITUCIJE 


Dr. sc. Nikola Vukoja, Franjevački samostan, 
10430 Samobor, Langova 18 


U vremenu petnaestgodišnjega služenja franjevačkom redu (1882.-1897.), uz 
mnogo toga drugoga, 0. Euzebije Fermendžin (1845.-1897.) bio je vrlo aktivan i u 
priređivanju dvaju franjevačkih zakonika. Bio je članom tročlane komisije generalnih 
definitora koja je pripravljala Gen. kapitul 1889. i koja je u cilju ujedinjenja četiriju 
ogranaka franjevačkoga reda predložila određene promjene u Generalnim konstitu- 
cijama koje su bile na snazi od 1881. godine. Kapitul ga je imenovao i u kapitulsku 
komisiju za doradu Konstitucija, koje će se po generalu Alojziju Canaliu nazvati 
Alojzijevim konstitucijama. 


Njegov zauzeti i kompetentni rad sigurno ga je preporučio da na Gen. kapitulu 
1895. u ime Opservanata bude imenovan članom komisije koja je trebala pripraviti 
nove Generalne konstitucije koje bi bile idejna, pravna i franjevački prožeta osnovi- 
ca za ujedinjenje četiriju ogranaka franjevačkoga reda. 


Taj jedinstveni zakonik i tumač franjevačkoga življenja nakon zacrtanog ujedi- 
njenja 1897. trebao je biti sredstvom koje će vjerodostojno pokazivati prvotni duh fra- 
njevačkoga reda i uskladiti odredbe sa shvaćanjem reda i Crkve u tom vremenu. 
Trebalo je mnogo umijeća da se to izvede jer nije bilo lako voditi računa o uredbama 
Svete Stolice, o ranijim odlukama rimskih kongregacija i o dotadašnjem različitom 
franjevačkom zakonodavstvu u pojedinim ograncima, o prijedlozima generalnoga 
definitorija i pojedinih provincija i u isto vrijeme biti snažnim sredstvom i jamstvom 
ujedinjenja četiriju ogranaka franjevačkoga reda koji su se kroz stoljeća obogatili 
različitim povlasticama. 


Ovdje ćemo se temeljitije zadržati samo na nekim specifičnim vidicima standarda 
franjevačkoga načina življenja kako ga opisuju Leonove konstitucije, osobito na 
novom načinu upravljanja, na zajedničkom životu u bratstvima, na odgoju i obrazo- 
vanju i na stilu života bez vlasništva. 

FERMENDŽINOVI IZVORI O HETERODOKSNOM 
KRŠĆANSTVU NA HRVATSKIM PROSTORIMA 


Akademik Franjo Šanjek, 
10000 Zagreb, Kontaktova 1 


Povjesnik Euzebije Fermendžin istakao se marljivim prikupljanjem i izdavanjem 
pisanih izvora iz kršćannske prošlosti južnoslavenskih naroda. U zbirkama izvorne 
građe Acta Bulgariae ecclesiastica (Zagreb, 1887.) i Acta Bosnae potissimum ecclesi- 
astica (Zagreb 1892.) objavio je niz zanimljivih dokumenata koji se odnose na 
kršćane heterodoksne, Crkve bosanske, i njihov doktrinarni utjecaj, isključivo preko 
knjiga, na bugarske pavličane (XVI-XVII. st.). Autor nam je ostavio i nekoliko zan- 
imljivih zapisa o husitizmu u Srijemu i Slavoniji uoči otomanskih osvajanja i za turske 
okupacije. 


Od posebnog su značenja Fermendžinovi izvori o međukršćanskim odnosima na 
granici Srbije, Srijema i bosanskoga kraljevstva u vremenu Kapistranova djelovanja na 
tim prostorima. Euzebije Fermendžin prvi je hrvatsku povijesnu javnost upoznao s 
djelovanjem franjevaca u Bosni. Ovi su ustrajnim propovijedanjem do sredine XV. 
stoljeća na tom prostoru obratili “vjeri Rimske crkve <...> velik broj bosanskih krivo- 
vjeraca, koji su ispovijedali patarensko vjerovanje. 

BOSNA SREBRENA IZMEĐU DVAJU FERMENDŽINOVIH 
KANONSKIH POHODA 


Prof. dr. sc. Marko Karamalić, 
BiH-71000 Sarajevo, Aleja Bosne Srebrene 11 


Franjevci provincije Bosne Srebrene u austrougarskom razdoblju djeluju u bitno 
drukčijim okolnostima u odnosu na osmansko razdoblje do 1878. godine. To se 
odnosi na sve razine njihova djelovanja, napose na pastoralnu (duhovnu) i kulturnu. 
Austrougarska vlast inicirala je dinamične promjene na području političkoga, gospo- 
darskog i kulturnog života. Promjene su se dogodile i na području crkvenoga ustroj- 
stva: uspostavljena je redovita crkvena hijerarhija s nadbiskupskim središtem u 
Sarajevu te biskupijama u Banjoj Luci i Mostaru. Franjevci nisu više bili jedini pas- 
toralni djelatnici, iako je teret duhovnoga rada i dalje bio na njima. 


Opći uvjeti za kulturno djelovanje franjevaca Bosne Srebrene postali su povoljni- 
ji, premda ne onakvi kakve su očekivali. Političke i crkvene okolnosti bile su takve 
da su franjevci osjećali pritisak koji je išao za tim da ih potisne i umanji onu ulogu u 
njihovu djelovanju koju su imali stoljećima. Te su činjenice utjecale i na karakter nji- 
hova kulturnog djelovanja. U svom spisateljskom radu uvelike se opredjeljuju za his- 
toriografiju, htijući time objasniti korijene svoga djelovanja i uopće svoje nazočnosti 
u ovim krajevima. Interes za vlastitu prošlost rezultirao je brojnim radovima s toga 
područja. Teme s područja teologije nisu toliko široko zahvaćene. One su više bile 
zastupljene u “Franjevačkom glasniku", časopisu bosanskih franjevaca, koji izlazi od 
1887., a koji je više puta mijenjao ime. U istom razdoblju pokrenut je časopis “Novi 
prijatelj Bosne", kojega je pokretač i urednik fra Josip Dobroslav Božić. Časopis je 
pokrenut s nakanom da bude nastavak “Bosanskog prijatelja" fra Ivana Franje Jukića, 
prve periodične publikacije na tlu BiH. 

U sferi kulturnoga djelovanja franjevci su imali određena ograničenja. Nova je 
vlast budno pazila da ne bi bilo koji oblik aktivnosti, pa tako i na području kulture, 
smetao stabilizaciji i učvršćenju nove političke stvarnosti. Inicijatore takvih pojava 
među franjevcima vlast je disciplinirala vršeći pritisak na starješinstvo provincije 
Bosne Srebrene. Franjevačke pučke škole, osnovane potkraj osmanske vladavine, 
postupno su se gasile jer ih vlast nije htjela potpomagati. Franjevci su ih nastojali 
održati aktivnima onoliko dugo koliko je to bilo u njihovoj moći. 

Franjevci su osnivali kulturna i pjevačka društva te čitaonice. U većini župa gdje 
su takva društva osnivana oni su bili i utemeljitelji i predsjednici tih društava. 

Kulturna djelatnost franjevaca, gledano u cjelini, iskazivala se ponajprije kroz 
pisanu riječ i izdavaštvo, zatim kroz organizacijski rad neposredno u narodu. 
Cjelokupna kulturna aktivnost, treba to naglasiti, bila je u uskoj povezanosti s nji- 
hovim duhovnim radom, tj. u službi evangelizacije puka. 

EUZEBIJE FERMENDŽIN I PODUNAVLJE 
Prof. dr. Ante Sekulić, 10000 Zagreb, Vlaška 133/111 


Budući da je rođen (20. rujna 1845.) u banatskom naselju Vingi te da je svojim 
franjevačkim životnim pozivom pripadao kapistranskoj redodržavi u kojoj je obukao 
redovničku odjeću (1862.), stekao izobrazbu (Beč) i primio svećeničko ređenje 
(1868.), Euzebije Fermendžin uzorno je obnašao redovničke službe profesora filo- 
zofije (1869.-1872.), zatim biblijskih znanosti, moralnoga i pastoralnog bogoslovlja 
(Ilok); bio je i poglavar u Baji te član vrhovne uprave reda. Kao pohoditelj prošao je 
Italijom, Ugarskom, sjevernom Hrvatskom, Bosnom, Dalmacijom i Palestinom. 
Svugdje je ostavljao iza sebe glas uzorna redovnika i savjesna znanstvenika. No, on 
je analist franjevačkoga reda (1888.-1897.), i kao pohoditelj skupljao građu o prošlosti 
franjevaca, poglavito u Bosni, Hrvatskoj (Slavonija, Bačka, Srijem). Plod takva rada su 
njegove značajne knjige: Cbronicon observantis provinciae Bosnae Argentine (...) 
/Starine HAZU, 1890./, zatim Acta Bosnae potissimum ecclesiastica /Zagreb, 1892./. 
Uz rukopisno djelo Acta Croatiae ecclesiastica (Historijski arhiv HAZU, Zagreb), 
spomenuta dva djela predmet su rasprave u ovom radu, poglavito pak građa o 
podunavskim samostanima Budima, Baji, Somboru, Baču i Vukovaru, samostanima 
smještenim gotovo neposredno uz Dunav. Uz građu koju je Fermendžin ponudio 
spominju se u radu i poneki podaci koje nije zabilježio. Na kraju rada su završne misli 
o golemom prinosu E. Fermendžina povijesti Podunavlja. 

FRA EUZEBIJE FERMENDŽIN I “ANNALES MINORUM" 
LUKE WADDINGA 


Dr. sc. Bazilije Pandžić, 
10000 Zagreb, Avenija izviđača 2 


Početkom XVII. stoljeća irski franjevac Luka Wadding (1657.) pisao je franjevačku 
povijest pod naslovom “Annales Minorum", po uzoru na “Annales ecclesiastici" 
tadanjeg povjesničara Cezara Baronia. Wadding je objavio između 1625.-1654. osam 
svezaka. U tim svescima obradio je franjevačku povijest od 1208.-1540. Djelo 
“Annales Minorum" kasnije je imalo dva izdanja: 1731.-1736. u Rimu i 1931.-1934. u 
Quaracchiu (Firenze). 


Djelo “Annales minorum" više puta je nastavljano. Godine 1882. povjereno je fra 
Euzebiju Fermendžinu da nastavi to djelo. Kroz 15 godina svoga boravka u Rimu 
Fermendžin je marljivo ispisivao iz raznih arhiva povijesne izvore, koji su pretežno 
tiskani u Acta Bulgariae (1887.) i Acta Bosnae (1892.). 


Od djela “Annales minorum" Fermendžin je izdao XXV. svezak drugog izdanja 
godine 1886., koji je ostavio nedovršen njegov predšasnik u nastavljanju toga djela 
Stanislav Melchiorri, a isto tako pripravio je za tisak XX. svezak, koji je izišao godine 
1794., ali je čitava naklada toga sveska bila uništena. Ovaj Fermendžinov svezak 
objavljen je godine 1899., dakle poslije njegove smrti. 

FERMENDŽINOVI OBJAVLJENI POVIJESNI IZVORI, POSEBICE 
IZVORI ZA HRVATSKU POVIJEST 


Dr. sc. Josib Barbarić, Zavod za povijesne i društvene znanosti HAZU, 
10000 Zagreb, Strossmayerov trg 2 


U probuđenom zanimanju za dokumentiranom povijesnom znanošću u Hrvata 
tijekom 19. stoljeća, odnosno traganja za povijesnim izvorima u Hrvatskoj i inozem- 
stvu, visoko i zaslužno mjesto pripada Euzebiju Fermendžinu. Ovaj se rad ponajprije 
osvrće na Fermendžinovo sudjelovanje i doprinos u koncipiranju i osmišljavanju 
temeljne hrvatske povijesne domovnice DIPLOMATIČKOG ZBORNIKA KRALJEVINE 
HRVATSKE, DALMACIJE I SLAVONIJE DO 1399. (Smičiklas). Dosad objavljenih 18 
svezaka Zbornika i već pripremljenih 6 svezaka DODATAKA DIPLOMATIČKOGA 
ZBORNIKA, od kojih je prvi već predan u tisak, zaista predstavljaju domovnicu povi- 
jesnoga tijeka hrvatskog naroda. U radu se govori i o ostalim zbirkama povijesnih 
izvora što ih je Fermendžin objavio: 1. Prinos za životopis Jurja Križanića, odnosno 
ideja ekumenizma u Rusiji koncem 16. i početkom 17. stoljeća i utjecaj te ideje na 
ostale slavenske narode (1886.); 2. Rafael Levaković i Vlasi u Hrvatskoj 1641. godine, 
šest isprava objavljenih i uzetih iz franjevačkih samostana u Araceli u Rimu (1886.); 3. 
Isprave što se odnose na Crnu Goru i staru Srbiju, prikupljene u Vatikanskom tajnom 
arhivu, Vatikanskoj biblioteci i Arhivu de Propaganda fide; 4. Kronika opservantske 
provincije Bosne Srebrene reda svetoga Franje Serafskoga, tj. Ljetopis franjevačke 
provincije Bosne Srebrene (1339.-1737.), a riječ je o arhivskom gradivu iz hrvatskih 
arhiva i knjižnica, ali i iz Arhiva de Propaganda fide; 5. Prilozi spoznavanju diplo- 
matskoga poslanstva Aleksandra Komulovića među Slovene od godine 1593-1597; 6. 
Bugarski crkveni spisi od godine 1565. do godine 1799., što ih je Fermendžin objavio 
na poticaj predsjednika JAZU Franje Račkoga; 7. Spisi za povijest Bosne, poglavito 
crkvenu; s umecima sažetaka objavljenih isprava, od godine 925. do godine 1752., 
djelo je od neprocjenjive povijesne vrijednosti, a tiče se crkvene i političke povijesti 
Bosne i hrvatskoga naroda. Glavni dio ovoga rada govori upravo o toj zbirci povijes- 
nih izvora. 


[so] 
\n 


EUZEBIJE FERMENDŽIN O JURJU KRIŽANIĆU 
Prof. dr. sc. Ivan Golub, Teološki fakultet, 10000 Zagreb, Kaptol 29 


Euzebije Fermendžin dao je u prošlom stoljeću značajne prinose i nove izvore o 
Jurju Križaniću. Pomaknuo je crtu saznanja o dva doba Križanićeva života. O 
domovinskom razdoblju i o rimskom dobu. Do Fermendžinova rada “Prinos za živo- 
topis Gjurgja Križanića, svećenika i kanonika zagrebačke biskupije", objavljena u 
Starinama JAZU, Zagreb 1886. knjiga XVIII, str. 210-229., nije se uopće znalo za 
Križanićev boravak u domovini od 1642. do 1646. Iz rimskoga pak Križanićeva raz- 
doblja Fermendžin je otkrio i priopćio Križanićeve, posve nepoznate, umjetničke dje- 
latnosti: pjesme pohvalne i Glazbene tvrdnje. Pjesme je priopćio o navedenom radu 
a Glazbene tvrdnje u “Viencu", XXIV (1892)192 pod naslovom “Otkrito glazbeno 
djelo Jurja Križanića". Pismo pak Križanićevo pisano 7. svibnja 1650. u Beču, što ga 
je Fermendžin otkrio i u navedenom radu u “Starinama" objelodanio obznanjuje 
Križanićevu namisao o pisanju kontroverzija s pravoslavljem. 


Fermendžinovi prinosi o Križaniću obimom su maleni, a značenjem veliki. 
Kukuljević i Fermendžin upoznali su znanstvenu javnost s Križanićevim domovin- 
skim korijenima. Do njih je Križanić bio znan u ruskom svijetu i iz pera ruskih istraži- 
vača. Tako Fermendžin i Kukuljević predstavljaju dva ključna hrvatska križanićologa 
prošloga stoljeća. 

FERMENDŽINOVI LISTOVI O RAFAELU LEVAKOVIĆU 
Mr. sc. Nikola N. Kekić, 10000 Zagreb, Ćirilometodska 1 


U “Starinama" knj. XX, izd. JAZU, Zagreb 1888., na str. 22-32, nalazimo šest spisa 
pod naslovom O. Rafo Levaković i Vlasi u Hrvatskoj g. 1641., koje je Fermendžin 
pronašao u arhivu Kongregacije de Propaganda Fide u Rimu. 


Nakon pada Bosne pod vlast Osmanlija, velik broj vlaškoga stanovništva bježi na 
slobodna područja Hrvatske. Većina tih Vlaha bila je pravoslavne vjere. Njihov vladi- 
ka Simeon Vratanja, sa sjedištem u Marči kod Kloštra Ivanića, sklapa 19. studenoga 
1611. u Rimu uniju, odnosno uspostavlja crkveno jedinstvo priznavši papu za 
vrhovnoga poglavara. Tim činom svi pravoslavni Vlasi u Hrvatskoj postadoše katoli- 
ci istočnoga obreda. 


Simeona je naslijedio Maksim Predojević (1630.-1642.). Imenovanje je primio od 
kralja Ferdinanda s time da ga potvrdi i Sveta Stolica. Ispovijest katoličke vjere 
položio je pred apostolskim nuncijem u Beču. Posvetio ga je pećki patrijarh. U Rim 
međutim nije nikada išao po potvrdu. 


Zagrebački biskup Benedikt Vinković (1637.-1642) piše 1638. kralju Ferdinandu 
protiv Predojevića, opisujući ga kao neznalicu, raskolnika i heretika, te ako ne pođe 
u Rim po potvrdu, treba ga detronizirati i na njegovo mjesto postaviti pravoga katoli- 
ka. Vinković se obratio i Kongegaciji de Propaganda Fide u Rim predlažući da se 
vladiku Predojevića ukloni i na njegovo mjesto postavi franjevca Rafaela Levakovića, 
koji je rođen u Hrvatskoj, ugarski je državljanin i pozna vlaški jezik, običaje, pismo i 
obred. Kao marčanski vladika bio bi njegov sufragan. 

U jesen 1640. Levaković dolazi u Hrvatsku i kao misionar obilazi zapadni dio 
Žumberka. U proljeće 1641. misionari po istočnom Žumberku i u Varaždinskom ge- 
neralatu. Tu se sastao i s vladikom Predojevićem, kojega naziva pseudobiskupom, 
tvrdoglavcem izgrednikom, pokvarenjakom i pijanicom. Levaković se susreo s Pre- 
dojevićem i u samoj Marči te jednom zgodom u Zagrebu kod biskupa Vinkovića. 

Zagrebački biskup i Levaković ljute se na Kongregaciju što tako dugo čeka s 
imenovanjem Levakovića za vlaškoga biskupa. No Kongregacija iznosi tri pote- 
škoće koje to imenovanje čine upitnim: Levaković je latinskoga obreda i stoga ne 
može biti imenovan za biskupa istočnog obreda, žumberački Vlasi nisu na po- 
dručju koje bi bilo pod jurisdikcijom zagrebačkoga biskupa, apostolski nuncij nije 
se još o tome očitovao. Dodajmo i to da se i kralj protivio da se vladika Predojević 
ukloni. 

Uvidjevši te poteškoće, biskup Vinković, a i sam Levaković, predlažu 
Kongregaciji da se on imenuje pomoćnim biskupom zagrebačkim i kao takav on će 
propovijedima i svečanim bogoslužjima u mjestima gdje zajedno žive Vlasi i katolici 
djelovati na njih da prihvate katoličku vjeru. Kao biskup mogao bi čak stalno boraviti 
u Kloštru Ivaniću i odatle djelovati na vladiku i njegove monahe da se obrate na pravu 
vjeru. No ni od ovoga plana nije bilo ništa. 


Fermendžinovi listovi svakako su dragocjeni jer se u njima vidi stanje u 
marčanskom vladičanstvu i različito shvaćanje crkvenoga jedinstva. 

FERMENDŽINOVI IZVORI ZA POVIJEST 17. I 18. STOLJEĆA 
ĐAKOVAČKE ILI BOSANSKE I SRIJEMSKE BISKUPIJE 


Dr. sc. Andrija Šuljak, Teološki fakultet, 
31400 Đakovo, Strossmayerov trg 4 


Obrađujem izvore koji se odnose na povijest Đakovačke ili Bosanske i Srijemske 
biskupije, koje je Fermendžin objavio u Acta Bosnae potissimum ecelesiastica (cum 
inseretis editorum regestis ab anno 925 usque ad annum 1752.), JAZU, Zagreb, 1892. 


Ograničit ću se na 17. i 18. stoljeće, jer autor u svom djelu donosi gotovo 1500 
dokumenata. Za 17. i 18. stoljeće pak donio ih je od broja 1229 do 1498. To znači da 
ih za ovo razdoblje donosi 270. 


Nadalje, moram naglasiti da ću obuhvatiti dokumente koji se odnose na područje 
Srijema, Slavonije i Bosne. Područje Bosne bilo je u sastavu Đakovačko-bosanske 
biskupije sve do 1735. godine, kad je, ostavši i dalje pod turskim jarmom, dobilo 
vlastitoga vikara. Đakovačko-bosanski biskupi ostali su tada samo s malim teritorijem 
Đakovštine do 1773. godine, kad je Sveta Stolica sjedinila Srijemsku biskupiju i 
Đakovačko-bosansku u personalnu uniju pod zajedničkim biskupom u Đakovu. 
Zatim je sjedinjenim biskupijama priključila područje Pečuške biskupije u istočnoj 
Slavoniji i brodsku Posavinu koju su zagrebački biskupi poslije oslobođenja od 
Turaka uzeli sebi. Grad Osijek je tada također oduzet mađarskom primasu u 
Ostrogonu i priključen ovoj velikoj istočnohrvatskoj biskupiji. 


U 17. stoljeću sva ova područja još su uvijek pod Turcima, a dokumenti nam pru- 
žaju uvid u teški život vjernika, svećenika/franjevaca i biskupa. U 18. stoljeću Srijem 
i Slavonija postaju slobodni i počinje velika obnova vjerskoga života, dok Bosna i 
dalje, vođena franjevcima, nastavlja mukotrpan život nastojeći sačuvati vjeru pradje- 
dova. 


Dokumenti su uglavnom iz arhiva: vatikanskih, Kongregacije za širenje vjere, 
Akademije u Zagrebu, u Budimu, u Vukovaru... iz Vatikanske biblioteke te nekih pri- 
vatnih biblioteka, koje autor precizno registrira. 

OSTAVŠTINA E. FERMENDŽINA U ARHIVU HAZU 


Dr. sc. Petar Strčić, Arbiv HAZU, 
10000 Zagreb, Strossmayerov trg 2 


U Arhivu Hrvatske akademije znanosti i umjetnosti u Zagrebu (sign. Ostavštine, 
XV 24) nalazi se znatan dio ostavštine o. Euzebija Fermendžina, koju je (osnovno) 
sredila nekadašnja Akademijina asistentica Mirjana Gross (sadašnja redovna profe- 
sorica Filozofskoga fakulteta u Zagrebu, u miru). Prof. dr. M. Gross razvrstala je 
sadržaj ostavštine u 13 cjelina, čiji su naslovi sljedeći: 1. Acta Croatiae potissimum 
ecclesiastica. (Nedostaje najstariji dio - od 1239. do 1403. godine); 2. Ispisi iz arhiva i 
biblioteka. (Ispisi su učinjeni u nizu arhiva, arhivskih zbirki, biblioteka itd., od, npr. 
Bratislave i Beča preko Ljubljane i Dervente do Vatikana i Napulja); 3. Ispisi iz objelo- 
danjenih monografija i zbirki isprava (42 grupe); 4. Ispisi i bilješke složene po imeni- 
ma. (13 grupa, od, npr. “Acta archivii comitum de Blagaj Weissenstein kod Ljubljane", 
84 listova, preko “Asserta Musicalia a Georgio Crisanio", 15 listova, do 32 lista o 
bosanskim franjevcima u 17. st., itd.); 5. Epigrafika, numizmatika, sfragistika; 6. Popisi 
(biskupa, franjevaca, isprava, pisaca, gradova itd.); 7. Philologica (6 grupa); 8. 
Narodne priče na bugarskom i hrvatskom jeziku, itd.; 9. Sastavci (fragmenti) (npr. 
grupe); 11. Korespondencija. A. Pisma Fermendžinu (npr. od fra L. Dankiewicza iz 
Lavova i J.J. Strossmayera preko roditelja do J. Miškatovića iz Siska i D. Muškardina iz 
Cresa), B. Koncepti Fermendžinovih pisama (ukupno 11 jedinica), C. Pisma fra Otonu 
Šiakoviću i drugo (npr. Fermendžinov portret iz 1897. godine); 12. Dokumenti koji se 
odnose na Fermendžinov život i drugo. Bez sumnje je da ovaj dio Fermendžinove 
rukopisne i druge ostavštine u Arhivu HAZU ima bitnu vrijednost za proučavanje nje- 
gova plodnoga života i djela, ali i za niz oblasti u životu više naroda i zemalja koje su 
ga zanimale. 

“ACTA CROATIAE" 


0. Vatroslav Frkin, 
10000 Zagreb, Kaptol 9 


Cjelokupna pismena ostavština o. Euzebija Fermendžina nalazi se od 1900. u 
Arhivu Hrvatske akademije znanosti i umjetnosti u Zagrebu. Ovu je ostavštinu prof. 
dr. sc. Mirjana Gross sredila između 1952. i 1955. U grupu I. stavila je"Acta Croatiae". 
Ovaj rukopis je o. Euzebije završio i predao Akademiji 1896. Tada je bilo određeno u 
razredu filološko-historijskom da se “Acta Croatiae" tiskaju u “Starinama". Međutim, 
to se nije dogodilo do danas, iako je 1899. tajnik filološko-historijskog razreda dr. 
Franjo Marković vodio pregovore s tiskarom Stjepanom Štiglićem. Štiglić je izbrojio 
sve stranice. Filološko-historijski razred još je nekoliko puta raspravljao na svojim 
sjednicama o tiskanju ovoga djela, ali bez rezultata. Dio ovoga rukopisa s vremenom 
je nestao. Gdje je? Teško je dati točan odgovor. 

FERMENDŽINOVA “GRAĐA ZA ŽIVOTOPIS KATANČIĆEV" 


Prof. dr. sc. Stanislav Marijanović, 
Pedagoški fakultet, 31000 Osijek, L. Jćigera 9 


Euzebije Fermendžin, franjevački velikodostojnik i povjesničar neprolaznih 
zasluga stečenih objavljivanjem arhivske građe za crkvenu i kulturnu povijest prošlih 
stoljeća, dobro je poznavao i izvore o hrvatskim književnicima, navlastito franjevci- 
ma. Štoviše, vodeći suvremeni hrvatski povjesničar franjevačkog reda, o. Franjo 
Emanuel Hoško, kojemu ništa spomena vrijedno ne promiče, reafirmira Fermendžina 
i kao hrvatskoga književnog povjesničara. Akribirajući njegove prinose u osvjetlja- 
vanju književne djelatnosti zapaženih franjevačkih pisaca, a među njima i Matije Petra 
Katančića. Svoja istraživanja o Katančiću Fermendžin je bio-bibliografski oblikovao i 
objavio anonimno u preglednom spisu Brevis catalogus patrum ac fratrum scriptorum 
Provinciae S. Joannis a Capistrano (Temišvar, 1887.), a upravo je Hoško neprijeporno 
utvrdio njegovo autorstvo, ujedno i analitički prosudio taj “Fermendžinov leksikon". 


U ovom prilogu bavimo se Hoškovim komentarima uz franjevačke pisce osječko- 
budimskoga kruga i to u Arhivu HAZU i Arhivu Hrvatske franjevačke provincije sv. 
Ćirila i Metoda u Zagrebu. Ona sadrže prikupljenu biobibliografsku građu za pot- 
puniji Katančićev književni i znanstveni životopis, na koju smo prethodno upozorili 
u svojoj knjizi Povratak zavičajnicima (Osijek, 1983.). Građa upućuje na ishodište s 
kojega se ima motriti Katančićev znanstveni razvoj i nastanak pojedinih njegovih 
djela, a sadrži i pojedine njegove autografe: autobiografski zapis o sebi, autograf pri- 
jevoda Psalmi Davida, pjesmu posvećenu trojici Josipa (Joseh augmentum), 
Katančićevu prepisku i druge priloge o okruženju i okolnostima u kojima je djelovao. 

BAROKNO SLIKARSTVO U FRANJEVAČKOM SAMOSTANU I CRKVI 
SV. ANTUNA PADOVANSKOG U NAŠICAMA 


Mr. sc. Mirjana Rebanić-Braun, Institut za povijest umjetnosti, 
10000 Zagreb, Ulica grada Vukovara 68 


U franjevačkom samostanu i crkvi sv. Antuna u Našicama sačuvane su slike i 
oltarne pale nastale u XVII. I XVIII. stoljeću, raznorodne kako po kvaliteti tako i po 
stilskim obilježjima i podrijetlu. Neke od njih, među kojima i oltarna pala glavnog 
oltara s prikazom patrona crkve sv. Antuna Padovanskog, bile su tijekom stoljeća 
postojanja izložene restauratorskim zahvatima i retušima koji su bitno promijenili nji- 
hov izvorni izgled, pa ih stoga nije moguće izložiti adekvatnoj vrijednosnoj prosudbi 
niti metodom poredbene analize pripisati određenoj slikarskoj školi ili autoru. 


Zbog istih razloga otežano je i vrednovanje našičkoga opusa franjevačkog slikara 
Josipa Kronovetera iz šezdesetih godina XVIII. stoljeća. 


Među najznačajnije spomenike slikarstva u našičkom samostanu i crkvi spadaju 
oltarne pale s prikazima Sv. Josip s Isusom, Zanos sv. Franje i Krštenje Kristovo, koje 
je naslikao Franciscus (Ferenc, Franjo) Falconer iz Budima, potomak tamošnje 
slikarske obitelji, djelatne na području Ugarske i susjednih krajeva. 

FERMENDŽINOVI PRILOZI O DIPLOMATSKIM 
NASTOJANJIMA ALEKSANDRA KOMULOVIĆA MEĐU SLAVENIMA 
KRAJEM XVI. STOLJEĆA 


Dr. sc. Ivan Balta, Pedagoški fakultet, 
31000 Osijek, L. Jigera 9 


Otac Euzebije Fermendžin dao je velik doprinos izučavanju povijesne građe 
južnih Slavena i to onoga vremena koje obuhvaća razdoblje turske okupacije slaven- 
skih naroda XVI. i XVII. stoljeća. 


Posebno se interesirao za Bugarsku i Bosnu i o njima objavio djela: Acta 
Bulgariae ecclesiastica (Crkveni zbornik Bugarske). Acta Bosniae potissimum eccle- 
siastica (Zbornik crkvenih bosanskih pitanja) i Chronicom observantis provinciae 
Bosnae Argentovae (Ljetopis provincije Bosne Srebrne). 


Poseban Fermendžinov interes bio je za četiri pisma koja se odnose na diplo- 
matsko izaslanstvo Aleksandra Komulovića među Slavene od 1593. do 1597. godine, 
gdje ga je poslao papa Klement VIII. 


Iz ovih se pisama vide djelovanja Svete Stolice za konačno oslobođenje Južnih 
Slavena od turskoga gospodstva. 

Iz ovih Komulovićevih pisama inače “veoma običnog Hrvata, muž bistra oka, 
naučenog i okretnog", doznajemo da je Sveti Otac želio okupiti sve narodne prvake 
i narod u Bugarskoj, Bosni i Srbiji, da se zajedno slože i dignu protiv Turaka. 
Oslobođenje južnoslavenskih zemalja trebalo je po Komuloviću prepustiti, odnosno 
trebao je predvoditi veliki moskovski knez Fedor. 


Otac Euzebije Fermendžin daje veliki naglasak izučavanju arhivalija koji se 
odnose na tijesnu suradnju Svetog Oca s poglavarima istočnih Crkava. To je trebao 
“biti konkretan prilog poznavanju povijesnoga ambijenta i razvoja Crkve među Južnim 
Slavenima, te kako je tom povijesnom suradnjom u Fermendžinovo vrijeme moguće 
objediniti Istočnu crkvu i vjeru i vratiti je pod okrilje Svete Stolice. 


Ovakve i slične stavove zagovarali su Strossmayer i Rački, a kako je Fermendžin 
bio u najužoj vezi s njima, to je sigurno da je takve stavove zastupao i sam 
Fermendžin. 

Iz dvaju od četiriju pisama koje je napisao moncij Caietanije spoznajemo kako je 
Komulović preko Litve 1596. godine došao u Rusiju s uputama pape Klementa VIII. 
Tu diplomatsku misiju je Hrvat Aleksandar Komulović (Alessandro Comuleo) izvršio 
diplomatskom mudrošću, nagovarajući u Moskvi velikoga kneza Fedora da zajedno 
s južnoslavenskim narodima napadnu Turke. Po Komuloviću svi ti južnoslavenski 

narodi “vape za oslobođenjem ispod turskog jarma, po jeziku i rodu srodni s Rusima 
i da će im biti harni ako im pomognu u oslobođenju". 

Sva četiri pisma pisana su talijanskim jezikom s blagim primjesama latinskoga 
jezika. 

Prvo pismo nosi naslov: Instruttione per ordine di N.Sre Papa Clemente VIII. al. 
Rdo D.Alessandro Comuleo Arciprete di S. Hieronimo di Roma mandato da Sua 
Santita a diverei Principi et Potentati delle parti Settentrionali", napisano u Rimu X.XI. 
1593. godine (čuva se u knjižnici Berberiviana u Rimu), a odnosi se na stanje u okupi- 
ranim južnoslavenskim zemljama u Litvi, Moldaviji, Vlaškoj, te stavovima pojedinih 
zemalja ensrpskih prema okupacijama i vjeri npr. Venecije, Rusije, Poljske i drugih 
prema Turcima. 

Drugo pismo nosi naslov: “Instruttione di ordine di N.S. Papa Clemente Ottavo 
per Don Alessandro Comuleo Arciprete di S. Hieronimo di Roma mandato da Sua 
Santifa a Theodoro Erran Duca di Moscovia" napisano u Rimu 27.1.1594. godine, 
(čuva se u knjižnici Beseriniano u Rimu, sada u Vatikanu), a odnosi se na izravne 
upute pape Klementa VIII. Aleksandru Komuloviću za velikog kneza Moskve 
Teodora (Fedora). 


Treće pismo nosi naslov: Al srabbote Comules", napisano u Krakovu 
26.VIL.1596. godine (čuva se u knjižnici Casanatense u Rimu), a odnosi se na upo- 
zorenja kanonika Bulpata u Vilmasu u Litvi za Rusiju i njenu politiku. 


Četvrto pismo nosi naslov: “All Abbate Comules", napisano u Varšavi 24.IX.1596. 
godine (čuva se u knjižnici Casanatense u Rimu), a odnosi se na djelovanje nuncija 
Malaspina u Poljskoj i Litvi, kao i o stavovima Ugarske i Rusije. 

Iz pisama je vidljiva vještina Komulovića koji provodi instrukcije Svetog Oca u 
Litvi i Rusiji ne bi li pridobio Rusiju za borbu protiv Turaka i oslobođenje Južnih 
Slavena. 


Izvanredna je vrijednost ovih historiografskih pisama koju proučava Fermendžin, 
i koji ih stavlja kao dokazni materijal o dobroj volji Svetog Oca u odnosu na istočne 
europske zemlje. Pisma prikazuju veliku zabrinutost Svete Stolice za južnoslavenske 
narode. 

Fermendžin, kao Hrvat po opredjeljenju, a kao Bugarin po rodu, ima jednak 
interes prema oba naroda, brinući se o njihovoj sudbini, izravno gledajući sve kroz 
vjersku politiku, a za dobrobit naroda. 


Fermendžin ističe Romulovića kao Hrvata, njegovu diplomatsku aktivnost i silnu 
želju u objedinjavanju svih južnoslavenskih naroda u borbi protiv Turaka, kao i 
objedinjavanje crkava. 

SPONZORI ZNANSTVENOG SKUPA 


Život i djelo o. Euzebija Fermendžina 


1. ADONIS Štedno-kreditna zadruga Našice 
2. NAŠICECEMENT d.d. Našice 
3. IGM SLAVONIJA d.d. Našice 
4. PAPUK d.d. Našice 
5. RAZVITAK Našice 
6. SLAVONSKA BANKA d.d. OSIJEK - Filijala Našice 
7. DIK ĐURĐENOVAC Đurđenovac 
8. NAŠIČKI VODOVOD Našice 
9. HRVATSKA ELEKTROPRIVREDA Pogon Našice 
10. HRVATSKE ŠUME Uprava šuma Našice 
11. CROATIA OSIGURANJE Našice 
12. HANA did. Našice 
13. NATIS d.d. Našice 
14. KAMENOLOM d.d. Gradac 
15. SLAVONKA d.d. Našice 
16. MINACO d.o.o. Našice 
17. ZAVOD ZA PLATNI PROMET - Podružnica Našice 
18. KARLOVAČKA PIVOVARA d.d. Karlovac 
19. RADIOTON Našice 
20. OPĆA ŽUPANIJSKA BOLNICA Našice 
21. ZAGREBAČKA PIVOVARA d.d. Zagreb - Predstavništvo i skladište Našice 
22. SLATINSKA BANKA d.d. Slatina - Poslovnica Našice 
23. RADIO Našice 
24. CVJEĆARNICA LACHNER Našice 


Zahvaljujemo sponzorima na materijalnoj pomoći kojom su 
omogućili održavanje tako značajnog znanstvenog skupa. 

